Foto: FAH, Školska knjiga



"KORACI kroz povijest 4" naziv je knjige iz povijesti za 4. razred srednje škole, autora Krešimira Erdelje i Igora Stojakovića. Knjigu je objavila Školska knjiga.

U knjizi, u dijelu koji se bavi hrvatskom povijesti u 21. stoljeću, piše i o nekadašnjem hrvatskom premijeru Ivi Sanaderu. U tekstu knjige stoji kako je Sanaderova vlada pokazala veći stupanj suradnje s Haaškim sudom od Račanove.

Sanaderova vlada pokazala "pojačane pokušaje borbe protiv korupcije"

Jednako tako, navodi se da je Sanaderova vlada pokazala "pojačane pokušaje borbe protiv korupcije", ali da su ljudi ipak smatrali kako se i dalje krade u državi. Dio teksta donosimo u cijelosti.

"Unatoč solidnim rezultatima, Račanova vlada nije ispunila očekivanja većine građana. Stoga je na sljedećim izborima, 2003. godine, ponovo pobijedio HDZ. Novi je predsjednik Vlade postao Ivo Sanader. Unatoč predviđanjima kako će HDZ nastaviti Tuđmanovu politiku, to je nije obistinilo; prije bi se moglo reći kako je Sanader nastavio Račanovu politiku daljnje demokratizacije zemlje, približavanja Europi (početak službenih pregovora u pristupanju Europskoj uniji), otvaranja svjetskom kapitalu te izgradnju autocesta."

Tekst se nastavlja ispod oglasa

"U suradnji s Haškim sudom Sanaderova je vlada pokazala još i veći stupanj kooperativnosti nego Račanova. Primijećeni su i pojačani pokušaji borbe protiv korupcije, ali opće mišljenje kako u Hrvatskoj ljudi na položajima (dakako, ne svi) na ilegalan način namiču novac, nije se izmijenilo." Dalje u knjizi piše o tijesnoj pobjedi HDZ-a na izborima 2007. godine i o početku financijske i gospodarske krize.

Na margini informacija o presudi za korupciju

Tek na margini iste stranice, ispod fotografije Ive Sanadera, "malim slovima" piše: "Ivo Sanader, (...) Nakon iznenadne ostavke 2009. godine, javnost je o Sanaderu stekla posve suprotnu predodžbu. Zbog korupcije, nepravomoćno je osuđen na deset godina zatvora, a zbog sličnih protuzakonitih radnji optuženik je u još nekoliko procesa. Sanader sve optužbe niječe i tvrdi da je žrtva političke zavjere".

Iz Školske knjige stiglo je objašnjenje u kojemu piše kako se na priloženom screenshotu može "vidjeti da se tema obradila u potpunosti" i da su autori knjige "prikazali realnu sliku situacija koje su vezane uz hrvatskog političara u pitanju (Ivu Sanadera op.a.)".